# Unió de Dones de Catalunya

La Unió de Dones de Catalunya (UDC) va ser una organització fundada en el marc del Primer Congrés Nacional de la Dona, que havia estat convocat per les principals organitzacions polítiques i sindicals de Catalunya i celebrat al Palau de la Música de Barcelona els dies 6, 7 i 8 de novembre de 1937, durant la Guerra Civil. Amb la finalitat que les dones poguessin contribuir a guanyar la guerra, l'organització venia a succeir el Comitè de Dones contra la Guerra i el Feixisme, i al 1938 ja comptava amb 30.000 afiliades.
Presidida per Maria Dolors Bargalló, d’ERC, la Unió de Dones de Catalunya va desplegar una gran activitat i va ser la principal organització feminista de la Catalunya republicana. Es va constituir com a organització unitària antifeixista, amb la intenció de donar suport a la República des de la rereguarda. Aplegava dones de diferents procedències ideològiques –nacionalistes, comunistes, socialistes i anarquistes–, tot i que el programa polític i les activitats estigueren força influïdes per les dones del PSUC.
Des de la UDC, la dona es va incorporar a l’assistència social i hospitalària, així com a les indústries de guerra. L'entitat va promoure una formació professional –per mitjà de l'Institut d'Adaptació Professional– per poder substituir els homes en els llocs de treball, i va impulsar els serveis socials per a dones i nens, entre els quals les llars d’infants, per a permetre la feina de les dones, i l’alfabetització.
La revista Companya va publicar el manifest Lletra oberta a les dones de Catalunya, cridant-les a participar en el Congrés, que fou signat per quaranta-sis dones que militaven en diferents organitzacions polítiques i sindicals catalanes, entre les quals Lluïsa Algarra, Maria Rosa Arquimbau, Maria Baldó, Aurora Bertrana, Maria Teresa Gibert, Candelària Escolà, Lena Imbert, Carme Montoriol, Anna Murià, Carme Nicolau, Teresa Pàmies, Dolors Piera, Soledad Real, Mercè Rodoreda, Fanny Schoonheyt, Maria Solà de Sellarés, Pepita Úriz, Elisa Úriz o Gavina Viana.
El Comitè Executiu de l'entitat, sorgit del Primer Congrés de la Dona, i presidit per Teresa Bargalló, estigué constituït per Dolors Piera, a la Secretaria General; Eloïna Malasechevarria, a la Secretaria d'Organització, Maria Teresa Gibert, a la Secretaria de Propaganda; Enriqueta Gallinat, a les Finances; Maria Lluïsa Queralt com a Tresorera; Reis Bertral, Calendària Escola i Josefina Bofarull, per a Guarderies; Manuela Martí i Teresa Belda a Trameses al Front.

## Referències

* 1 2 3 «L’associacionisme a Catalunya als segles XIX i XX. Unió de Dones de Catalunya» (en castellà). Museu d'Història de Catalunya. [Consulta: 18 març 2025].
* 1 2 ««Manifest de la Unió de Dones»». Fundació Irla. [Consulta: 18 març 2025].
* ↑ «El primer Congreso Nacional de la Mujer» (en castellà) p. 5. La Vanguardia, 09-11-1937. [Consulta: 18 març 2025].
* 1 2 «Unió de Dones de Catalunya». Companya, núm. 15, 05-02-1938, pàg. 12.
* 1 2 «Rols de les dones: canvis i continuïtats». Gran Enciclopèdia Catalana. [Consulta: març 2025].
* 1 2 3 Busquets Ros, Gemma. «L'altra guerra de les dones - 04 nov 2022». La República. El Punt-Avui, 04-11-2022. [Consulta: 18 març 2025].
* ↑ «Lletra oberta a les dones de Catalunya». Companya, núm. 11, 06-11-1937, pàg. 2.